354 Stella

Quandoque stella designat angelum quia sicut stella habet subtantiam claram et puram, ingentem mensuram, rotundam figuram, sicut angelus habet essencie puritatem, potentie viuacitatem, obediencie pronitatem, velud quandam spiritualem rotunditatem que facile mouetur, Heb. 1[:14]: *Nonne omnes sunt administratorii spiritus*.

Item, per stellam designatur vir spiritualis. Vnde dicit Hallacem in septimo libro *Perspectiue*,quod stelle in oriente et occidente plus distant a nobis maiores apparent quam quando eleuantur in medio celi. Sic viri celestes quanto magis ascendunt plus se humiliant et paruificant secundum illud, Eccli. 3[:20]: *Quanto* maior *es, humilia te in omnibus*. Et Esth. [11:10]: *Fons parvus creavit in fluvium* magnum. Refert Gregorius libro primo *Dialogorum*, de Constantino monacho corpore quid modico sed humilitate magno cui cum quidam eum videre cupiens diceret eum nihil hominis habere. Ille deuote in oscula eius ruens gratias ei egit, eo quod solus oculos apertos in eum haberet nempe raro contingit ut gradus honoris non pariat tumorem in animo possidentis nam secundum Bernardus, non est magnum esse humilem in abiectione sed magna et rara est virtus humilitas honorata. Vnde dicit Gregorius, magnum est honorem non appetere maius oblatum respuere set maximum est optento honore.